الارشاد فی القراءات عن الائمہ السبعہ

الارشاد فی القراءات عن الائمہ السبعہ" امام ابوالطیب کی مشہور اور متفقہ طور پر ان سے منسوب کتاب ہے، یہاں تک کہ ان کا تعارف ہی "مصنف الإرشاد" کے طور پر ہوتا ہے۔[معرفة القراء الكبار على الطبقات والأعصار، شمس الدين الذهبي، دار الكتب العلمية، الطبعة: الأولى 1417 هـ- 1997م، (1/199)]
یہ کتاب قراء سبعہ اور دیگر ائمہ قراءت کی متصل اسانید سے روایات پر مشتمل ہے اور ابن مجاہد کی روایات سے بھی استفادہ کیا گیا ہے۔
کتاب موسوعی نوعیت کی ہے، جس میں قراءت کے ساتھ ساتھ رسم، ضبط، لغت، صرف اور توجیہات جیسے موضوعات بھی شامل ہیں۔ اسی بنا پر اسے بعد کے علما مثلاً ابو الحسن، مکی اور ہذلی نے اپنی کتب میں بنیادی ماخذ کے طور پر اختیار کیا۔[مقدمة الإرشاد في القراءات، لأبي الطيب ابن غلبون، بتحقيق باسم بن حمدي، الجامعة الإسلامية، (ص145-147)]
 مصنف کا تعارف 
نام: عبد المنعم بن عبید اللہ بن غلبون بن المبارک الحلبي، کنیت: ابو الطیب
پیدائش: 309ھ، حلب
اساتذہ:
انھوں نے کئی بزرگوں سے علم حاصل کیا، جن میں نمایاں نام یہ ہیں:
ابراہیم الانطاکی
صالح بن ادریس البغدادی
حسین بن خالویہ
وغیرہ
شاگرد:
ان سے بہت سے لوگوں نے علم حاصل کیا، جن میں مشہور نام:
ان کے بیٹے طاہر بن غلبون
مکی بن ابی طالب
احمد طرابلسی
وغیرہ
تصانیف:
الإرشاد في القراءات عن الأئمة السبعة
الاستكمال
إكمال الفائدة في القراءات السبع
انفراد القراء
وغیرہ
علمی مقام:
ابو الطیب عبد المنعم بن غلبون اپنے زمانے کے بڑے قراء میں شمار ہوتے تھے۔ وہ حدیث شریف میں بھی دلچسپی رکھتے تھے، ان کے اساتذہ کی تعداد زیادہ اور قراءات سبعہ کی اسانید کے حامل تھے۔ ان کے شاگردوں کی تعداد بھی خاصی تھی۔ ان کی تصانیف علمی گہرائی اور منظم فکری صلاحیت کی مظہر ہیں۔ بعد کے علما نے ان سے استفادہ کیا اور ان کی تعریف و تحسین کی، جو ان کے بلند علمی مقام کا ثبوت ہے۔
وفات: 398ھ[طبقات الشافعية الكبرى، تاج الدين السبكي، هجر للطباعة والنشر والتوزيع، الطبعة: الثانية، 1413هـ، (3/338)]غاية النهاية في طبقات القراء، شمس الدين ابن الجزري، مكتبة ابن تيمية، الطبعة: عام 1351هـ، (1/108)،  
 کتاب کی اہمیت 
امام ابو الطیب ابن غلبون کی کتاب "الإرشاد" ان ابتدائی کتابوں میں سے ہے جو ابن مجاہد کی کتاب "السبعة" کے بعد قراءات سبعہ پر لکھی گئیں۔ یہ کتاب ایک مضبوط علمی منہج کی حامل ہے اور مؤلف نے اس میں بہت سے ایسے اہم مصادر سے استفادہ کیا ہے جو آج نایاب یا ناپید ہو چکے ہیں۔
یہ ایک انسائیکلوپیڈیائی (جامع) کتاب ہے، جس میں قراءات کے ساتھ ساتھ توجیہات، رسم، ضبط، لغت اور صرف کے مباحث بھی شامل ہیں۔
اسی جامعیت اور علمی وقعت کی بنا پر اس کتاب کو قراء کرام نے بطور ماخذ اختیار کیا، جیسے:
ان کے بیٹے ابو الحسن نے "التذكرة" میں
ان کے شاگرد مکی بن أبي طالب نے "التبصرة" میں
الهذلی نے "الكامل" میں اور دیگر قراء نے بھی۔

 کتاب کے نام اور مؤلف سے نسبت کی تحقیق 
کتاب کا نام ہے: "الإرشاد فی القراءات عن الأئمة السبعہ" اور اس کے علاوہ اس کا کوئی دوسرا نام معروف نہیں۔ یہ نام اصل مخطوط کی عنوانی صفحے پر بھی درج ہے اور امام ابو الطیب کی سوانح میں بھی اسی نام سے ذکر ہوا ہے۔ بعد کی قراءات کی کتابوں میں بھی اسی کو مختصراً "الإرشاد" کہا جاتا رہا ہے۔[معرفة القراء الكبار على الطبقات والأعصار، شمس الدين الذهبي، دار الكتب العلمية، الطبعة: الأولى 1417 هـ- 1997م، (1/199)، https://al-maktaba.org/book/8349/196] 
جہاں کہیں ابو الطیب کا ذکر آتا ہے، وہاں انھیں "صاحب کتاب الإرشاد" کہا جاتا ہے، حتیٰ کہ یہ کتاب ان کی پہچان بن گئی ہے۔
مزید یہ کہ خود مؤلف نے کتاب کی ابتدا میں لکھا:«قال أبو الطيب عبد المنعم بن عبيد الله بن غلبون المقرئ...»
اور اختتام پر بھی یہی عبارت ہے، جس سے کتاب کی نسبت یقینی ہو جاتی ہے۔ محقق کتاب نے بھی اس کی متعدد داخلی و خارجی شواہد کے ذریعے اس نسبت کی توثیق کی ہے۔[مقدمة الإرشاد في القراءات، لأبي الطيب ابن غلبون، بتحقيق باسم بن حمدي، الجامعة الإسلامية، (ص65)]
 مؤلف کا منہج 
ابو الطیب ابن غلبون نے کتاب کی ابتدا میں اپنے منہج کی وضاحت کرتے ہوئے فرمایا کہ وہ کتاب کو مختصر رکھیں گے، صرف بنیادی اصول ان کے مقام پر ذکر کریں گے، تفریعات پر اکتفا کریں گے اور جو اصول پہلے گذر چکے ہوں، انھیں دوبارہ نہیں دہرائیں گے۔

انھوں نے کہا کہ وہ مختصر اور جامع انداز اختیار کریں گے اور صرف انہی روایات کو ذکر کریں گے جو ثقہ راویوں کے ذریعے مشہور ائمہ سے منقول ہیں اور انہی پر اعتماد کریں گے۔
انھوں نے سات قراء اور ان کے راویوں کا ذکر کرتے ہوئے کہا:"یہ چودہ مشہور روایات ہیں اور جب ان میں اختلاف ہوگا تو اسے ذکر کروں گا اور اگر متفق ہوں گے تو خاموش رہوں گا تاکہ کتاب مختصر اور آسان فہم ہو۔"

انھوں نے مزید وضاحت کی کہ:
اگر روایات میں اختلاف ہو تو اسے ذکر کریں گے۔
اتفاق کی صورت میں خاموشی اختیار کریں گے، سوائے اصول کے؛ کیونکہ اصول کو واضح کرنا ضروری ہے۔
فرش الحروف (یعنی جزوی اختلافات) میں صرف وہی اقوال لائیں گے جن میں اختلاف ہو، تاکہ کتاب غیر ضروری طوالت سے محفوظ رہے۔
یعنی ان کا طریقہ اختصار، وضاحت اور اعتماد بر مشہور روایات پر مبنی ہے۔[الإرشاد في القراءات، لأبي الطيب ابن غلبون، بتحقيق باسم بن حمدي، الجامعة الإسلامية، (ص155)]
  کتاب "الإرشاد" کی نمایاں خصوصیات:
      روایت اور سند کی صحت کا خاص اہتمام کیا گیا ہے۔
    رسمِ عثمانی (قرآنی رسم الخط) کی پابندی اور لغت کا خیال رکھا گیا ہے۔
    مصنف نے محض روایت نہیں بلکہ اپنی علمی آراء اور اختیارات بھی ذکر کیے ہیں۔
    سابقہ ائمہ کی آراء پر علمی تنقید و تبصرہ کیا ہے، خاص طور پر ابن مجاہد پر۔
    شاذ قراءات کو نقل کر کے ان کی ضعف اور عدمِ قراءت کی وضاحت کی ہے۔
    اصولی و فرشی مباحث میں اشکالات اور ان کے جوابات پیش کیے گئے ہیں۔[مقدمة الإرشاد في القراءات، لأبي الطيب ابن غلبون، بتحقيق باسم بن حمدي، الجامعة الإسلامية، (ص84-98)]


 حوالہ جات 

زمرہ:کتب علوم القرآن